
Arkivref.:

tilsettingsorgan for vitenskapelige begynner- og mellomstillinger  ved fakultetene og NFH 

Universitetsdirektøren foreslår å gi fakultetsstyrene og høgskolestyret ved NFH adgang til å delegere tilsettingsmyndighet for begynner- og mellomstillinger (stipendiat, universitetslektor, førsteamanuensis, postdoktor), samt innstillingsmyndighet for vitenskapelige toppstillinger til et eget tilsettingsorgan.  Det foreslås en lignende modell som gjelder for toppstillinger (jf sak S 175/02). Styret ved Det medisinske fakultet har anmodet om at det åpnes for slik delegasjon. På bakgrunn av dette har universitetsdirektøren rettet en henvendelse til fakultetene og NFH med forespørsel om det er ønskelig med en slik adgang til delegering for alle fagavdelinger.

Saken sto oppført som sak S 74-03 til styremøtet 11.12.2003, men ble trukket av universitetsdirektøren.

Dagens ordning

I lov om universiteter og høgskoler (UH loven) §30 nr. 1 heter det: 

	PRIVATE
1.
	Tilsetting i undervisnings- og forskerstillinger foretas av styret, eller etter styrets beslutning av underordnet organ eller ett eller flere tilsettingsutvalg. Styret selv fastsetter sammensetningen av tilsettingsutvalget. Studentene skal være representert i tilsettingsorganet, hvis ikke styret enstemmig bestemmer noe annet. 


Etter gjeldende ordninger har fakultetsstyrene/høgskolestyret fullmakt til å:

· godkjenne betenkninger, samt tilsette i begynner- og mellomstillinger

· oppnevne  bedømmelseskomité for stillingen

For vitenskapelige toppstillinger har fakultetsstyrene fullmakt til å:

· godkjenne  betenkninger for professorat

· oppnevne  bedømmelseskomité for stillingen

· foreta innstilling

· fremme forslag til oppnevning av nasjonal bedømmelseskomité i saker om personlig opprykk til professor etter kompetanse.

Momenter for og imot å delegere tilsettinger til egne tilsettingsutvalg

Det vil være både fordeler og ulemper knyttet til at innstillings- og tilsettingssaker trekkes ut fra fakultetsstyrene. En fordel kan være at et mindre organ opprettet for å behandle tilsettinger, gir rom for reelle og grundigere diskusjoner i tilsettingssaker. Medlemmene i utvalget vil dermed også kunne oppnå bedre kompetanse i gjeldende regelverk og det vil kunne bli bedre kvalitet i tilsettingsprosessen. Fakultetsstyrene/høgskolestyret vil ved å delegere tilsettingssakene, få frigitt tid til å behandle overordnede strategiske saker for fakultetet/NFH. 

Et eget tilsettingsutvalg vil også kunne ha oftere møter enn fakultetsstyret, gjerne hver 2- 3 uke, og kan innkalles på kort varsel ved behov. Dette vil gjøre administreringen av tilsettingssakene noe mer smidig, og muligens føre til at tilsettingsprosessen tar noe kortere tid.

Videre vil et eget tilsettingsutvalg bestå av færre personer og det vil derfor gå færre timeverk med til hver tilsettingssak.  

En ulempe ved at myndighet til å innstille og tilsette delegeres til et utvalg under fakultetsstyret, vil blant annet være at fakultetsstyret vil få en noe redusert oversikt over virksomheten ved fakultetene/NFH. Vedtak om å besette en stilling er en viktig beslutning både sett ut fra en ressursmessig side og fra en strategisk side. Det kan synes uheldig om dette delegeres til et lavere nivå enn fakultetsstyret. På den annen side kan beslutningen om en stilling skal lyses ut eller ikke, høre under fakultetsstyret, mens alt annet arbeid med vurdering av søkere og tilsetting kan delegeres. 

Høring 

Saken har vært til høring hos fakultetene og NFH, som alle er positive til at det gis adgang til å opprette tilsettingsutvalg under fakultetsstyrene.  

Universitetsdirektøren har i høringen foreslått følgende:

 Tilsettingsutvalg ved fakultetene og NFH skal ha slik sammensetning

1) dekan  

2) prodekan

3) instituttleder for det institutt stillingen gjelder

4) 1 studentrepresentant

5) 1 representant fra gruppen teknisk/administrativt tilsatte

Dekan leder utvalget.  Prodekan er leder i dekanens fravær. 

Ved dissens i tilsettingsutvalget foreslås at to medlemmer i tilsettingsutvalget kan kreve at saken blir behandlet i fakultetsstyret. 

Følgende oppgaver foreslås delegert til tilsettingsutvalget:

· godkjenne betenkninger for begynner- og mellomstillinger

· oppnevne bedømmelseskomité for begynner- og mellomstillinger

· tilsette i begynner- og mellomstillinger

· godkjenne betenkninger for professorat

· oppnevne bedømmelseskomité for professorstillinger

· foreta innstilling ved professortilsettinger

· fremme forslag til oppnevning av nasjonal bedømmelseskomité i saker om personlig opprykk til professor etter kompetanse.

· andre oppgaver som etter lov hører inn under tilsettingsorganet.

Universitetsdirektøren legger opp til at fakultetene /NFH selv velger om det skal opprettes tilsettingsutvalg som nevnt. Dersom slikt utvalg oppnevnes, skal de regler som er nevnt ovenfor om sammensetning av utvalget m.m. følges.

Merknader fra fakultetene/NFH

· Styret ved Det medisinske fakultet støtter universitetsdirektørens forslag til sammensetning. Det juridiske fakultet støtter universitetsdirektørens forslag, men vil ikke benytte en slik mulighet fordi  dagens ordning med fakultetsstyret som tilsettingsorgan anses som mest hensiktsmessig. Det matematisk-naturvitenskapelige fakultet ser heller ikke selv behovet for en slik delegasjonsadgang, men støtter likevel forslaget. Det bemerkes at det må være frivillig for hvert enkelt fakultet om de vil benytte denne delegasjonsmuligheten eller ikke. 

Det humanistiske fakultet ser heller ikke behov for å endre dagens tilsettingsprosedyrer, men støtter forslaget. Det foreslås at likestillingsombudet bør ha en plass i utvalget.  Norges fiskerihøgskole støtter forslaget, men bemerker at det bør åpnes for en alternativ sammensetning av utvalget. I motsetning til direktørens forslag foreslår NFH at det skal være en representant for fast tilsatt vitenskapelig personale, i stedet for instituttleder for det institutt stillingen gjelder.

· Universitetsdirektøren ba i høringen også om tilbakemelding om det var ønskelig med færre medlemmer i innstillende organ.  De fleste fakultetene samt NFH ønsker å videreføre dagens sammensetning av innstillende organ, som enten er instituttstyrene eller valgte organ.

Merknader fra tjenestemannsorganisasjonene

Saken er drøftet med tjenestemannsorganisasjonene 9. februar. Det var kun Norsk tjenestemannslag (NTL) som møtte og fremmet merknader til høringsutkastet ovenfor og utkastet til saksframlegg (trukket sak S 74-03). NTLs merknader følger vedlagt.

Universitetsdirektørens vurdering og forslag

Universitetsdirektøren mener det er hensiktsmessig å gi fakultetene/NFH adgang til å legge tilsettingsmyndigheten til et eget tilsettingsutvalg. Det vises til at flere av fakultetene og NFH ønsker dette. 

Sammensetning av tilsettingsutvalget

Ut fra formålene med forslaget, bør antall medlemmer i tilsettingsutvalget begrenses. Derfor foreslår universitetsdirektøren at likestillingsombudet ikke gis noen plass i tilsettingsorganet, slik Hum.fak. ønsker. Likestillingsombudenes interesser vil kunne ivaretas ved at de har anledning til å gi uttalelse før tilsettingsmyndighetens behandling av tilsettingssaker. Studentene skal være representert jf § 30 nr. 1. siste pkt. Dette innebærer at det å ha én student i tilsettingsutvalget, oppfyller lovens krav og behøver heller ikke enstemmighet i styret slik som tilfellet er ved sammensetning av andre kollegiale organ. Dette fordi UH-loven § 30 som spesiell regel går foran den generelle regel om studentrepresentasjon i § 19 nr. 2, hvor det heter at studentene skal ha minst 2 av medlemmene i alle kollegiale organer. Denne tolkningen har støtte i forarbeidene til endringene av UH-loven. 

Universitetsdirektøren foreslår at tilsettingsutvalget skal bestå av fem medlemmer. I tillegg til dekan og prodekan er det naturlig at instituttleder for vedkommende institutt saken gjelder, er medlem av tilsettingsutvalget. Det er hensiktsmessig at tilsettingsutvalget ”utgår” fra fakultetsstyrene.  Medlemmene vil da følge samme funksjonstid som styrene. Videre er det enkelt å oppnevne vararepresentanter. Samtidig legger universitetsdirektøren vekt på at ledelsen, som representerer arbeidsgiver, bør utgjøre flertallet i tilsettingsutvalgene.

Universitetsdirektøren slutter seg til punkt 3 i NTLs brev, slik at for de fakultetsstyrer som har to representanter fra gruppen teknisk-/administrativt tilsatte, skal den andre representanten være dennes vara.

Etter tjenestemannsloven  § 4 nr. 3, skal ikke nærmeste foresatte tjenestemyndighet avgi egen innstilling hvis vedkommende er medlem av den myndighet som har tilsettingsretten.  Dette innebærer at for de institutt der instituttleder alene er innstillende myndighet, så kan ikke samme instituttleder være medlem av tilsettingsutvalget. For disse tilfeller foreslår universitetsdirektøren at instituttleder erstattes med et styremedlem fra gruppen fast vitenskapelig tilsatte.

Tilsettingsutvalgets oppgaver

Følgende oppgaver hører normalt under tilsettingsmyndigheten som i dag ligger til fakultets-/høgskolestyret for vitenskapelige stillinger: 

· godkjenne betenkninger for begynner- og mellomstillinger

· oppnevne bedømmelseskomité for begynner- og mellomstillinger

· tilsette i begynner- og mellomstillinger

· godkjenne betenkninger for professorat

· oppnevne bedømmelseskomité for professorstillinger

· foreta innstilling ved professortilsettinger

· fremme forslag til oppnevning av nasjonal bedømmelseskomité i saker om personlig opprykk til professor etter kompetanse.

· andre oppgaver som etter lov hører inn under tilsettingsorganet.

Universitetsdirektøren har vurdert om det bør være opp til fakultetsstyrene å bestemme om alle eller bare enkelte av tilsettingsmyndighetens oppgaver skal delegeres til et tilsettingsutvalg. For eksempel kan det tenkes styrene vil beholde oppgaven med å foreta innstillinger til professortilsettinger.

Universitetsdirektøren mener det vil være mest hensiktsmessig at ett og samme organ foretar alle oppgaver som hører inn under tilsettingsmyndigheten. Dette samsvarer med NTLs syn, jf punkt 5 i deres brev.

Frivillig ordning

Det bør være opp til styrene ved fakultetene/NFH å velge om de selv skal være tilsettingsorgan eller om det er hensiktsmessig å legge tilsettingsmyndigheten til et eget utvalg med en sammensetning som angitt ovenfor. NTL reiser spørsmål ved om det er adgang til en slik delegasjon, jf pkt 1 og 4 i NTLs brev. Universitetsdirektøren mener at UH-loven § 30 nr. 1, gjengitt innledningsvis, ikke er til hinder for at universitetsstyret kan legge opp til to alternative måter å sette sammen tilsettingsorganet på. Dette har støtte i lovens hovedidé om større frihet til institusjonene. Det sentrale er at den nødvendige kvaliteten i saksbehandlingen og beslutningen sikres, samt at sakene ikke delegeres så langt ned i organisasjonen at det blir en for stor nærhet mellom de som skal tilsette og de som blir tilsatt.

Dersom det enkelte fakultet/NFH oppretter et tilsettingsutvalg, skal de regler om sammensetning av utvalget som styret vedtar, følges. 

For ordens skyld nevnes det at Utfyllende bestemmelser for tilsetting i undervisnings- og forskerstillinger ved Universitetet i Tromsø, § 8 nr. 2 som regulerer tilsetting i begynner- og mellomstillinger åpner for slik delegering som foreslås. I bestemmelsen heter det: ”Fakultets-/høgskolestyret, eventuelt eget tilsettingsutvalg, foretar tilsetting i begynner- og mellomstilling, jf universitets- og høgskoleloven § 30, nr 2.” 

Behandling av en sak kan overføres til fakultets-/høgskolestyret

For viktige eller omstridte saker som skal behandles i et tilsettingsutvalg på fem medlemmer, bør det være en adgang til å overføre saken til fakultetsstyret. Det anbefales at for de tilfeller der minst to av fem medlemmer krever det, skal saken behandles i fakultetsstyret/høgskolestyret.

Samme løsning er valgt for tilsetting i vitenskapelige toppstillinger, hvor saken kan flyttes fra behandling i utvalget på fem medlemmer til universitetsstyret når to medlemmer krever det. Se sak 175-02.

Anke

Det som ovenfor står om overføring av sak til fakultets-/høgskolestyret, er noe annet enn ankeadgangen som er regulert i tjenestemannsloven § 5 nr 3, jf NTLs merknad om dette i punkt 6 i deres brev. Ved uenighet om en tilsetting kan ethvert medlem av tilsettingsutvalget kreve saken avgjort av overordnet organ som i denne sammenheng vil være universitetsstyret. Universitetsdirektøren ser det som hensiktsmessig at universitetsstyret delegerer behandling av slike ankesaker til universitetsstyrets tilsettingsutvalg. 

I de tilfeller hvor fakultetene/NFH velger å legge behandling av og beslutningsmyndighet i tilsettingssaker til et eget utvalg, skal det gis underretning om dette til universitetsdirektøren. Det skal opplyses hvem som er medlemmer av utvalget.

Universitetsdirektørens forslag til vedtak:

1. Universitetsstyret gir fakultetsstyrene og høgskolestyret adgang til å delegere tilsettingsmyndighet til et eget tilsettingsutvalg. 

2. Der det opprettes et eget tilsettingsorgan, skal tilsettingsutvalget ha fem medlemmer og bestå av:

1) dekan  

2) prodekan

3) instituttleder for det institutt stillingen gjelder.  Dersom instituttleder alene er innstillende myndighet, byttes instituttleder ut med et styremedlem som representerer gruppen fast vitenskapelig tilsatte.

4) 1 av studentrepresentant(ene) i fakultets-/høgskolestyret

5) 1 representant fra gruppen teknisk/administrativt tilsatte i fakultets-/høgskolestyret. 

3. Dekan leder utvalget. Prodekan er leder i dekanens fravær. Som vara for prodekan, samt ved dekans fravær, oppnevner dekan et styremedlem fra gruppen vitenskapelig tilsatte. Det samme gjelder ved instituttleders- eller annen vitenskapelig representants fravær. Som vara for studentrepresentanten oppnevnes den andre studenten i fakultetsstyret/høgskolestyret eller studentrepresentantens vara til styret. Som vara for representanten for gruppen teknisk/administrativt tilsatte oppnevnes den andre representanten for denne gruppen i styret eller vedkommendes vara til styret.

4. Når minst to av de fem medlemmene i tilsettingsutvalget krever det, skal saken behandles i fakultetsstyret/høgskolestyret. Oppnås ikke enighet om tilsetting, og saken ankes i henhold til tjenestemannsloven § 5 nr 3, behandles saken av universitetsstyrets tilsettingsutvalg.
5. Fakultets- eller høgskolestyret bestemmer selv om det skal opprettes tilsettingsutvalg etter de rammer som her er vedtatt.

6. Opprettes det tilsettingsutvalg som nevnt, skal det gis underretning til universitetsdirektøren om vedtaket, og hvem som er medlemmer av tilsettingsutvalget.

Tromsø, 12. januar 2004.

	Arne Benjaminsen
	

	universitetsdirektør
	

	
	Håvard Bekkelund

	
	personal- og økonomidirektør


Vedlegg: brev 09.02.04 fra NTL

